Rasmus Lund-Nielsen (M), 2025-05-07:
Beklager, formand.
Lad mig begynde med at sige, at det ikke er småting, der foregår ude på nogle af vores folkeskoler.
Når børn udsættes for spark, slag og kvælertag, er det noget, vi skal tage alvorligt og gøre, hvad vi kan, for at komme til livs.
For der er problemer med voldelig og grænseoverskridende adfærd på vores folkeskoler.
Det hører vi jo både fra lærere, forældre og elever.
Det er dybt uacceptabelt.
Børn og lærere har krav på en tryg skoledag.
Det er fundamentet for både trivsel og læring.
Vi skal kunne tale om problemet uden at pakke det ind.
Det er der nogle forskellige grunde til.
Mange af dem har jo været vendt af mine ordførerkollegaer i regeringen, men lad mig repetere nogle af dem.
Vi mener ikke, at det giver mening at sætte gang i en ny, stor undersøgelse, hvis man ikke samtidig også er klar på at tage en drøftelse af, hvad den her undersøgelse egentlig skal bruges til.
Hvordan adskiller den viden, vi skal opnå, sig fra den, vi allerede har i dag?
For vi har jo allerede viden og data fra bl.a. Danmarks Lærerforening, Arbejdstilsynet, Skole og Forældre og flere andre aktører, som viser, at problemet eksisterer.
Det kan sagtens være, at vi skal undersøge problemet yderligere, men vi skal være sikre på, at vi undersøger det på den mest relevante måde.
Som det også har været nævnt, må det vigtigste jo være, hvad det næste skridt, vi skal tage, er på baggrund af den viden, vi har.
Jeg savner, at beslutningsforslaget også ser fremad og kigger mere ind i løsninger.
Hvordan hjælper vi skolerne med at gribe ind tidligt, tydeligt og professionelt?
Hvordan sikrer vi, at rammerne er klare, og at personalet har de nødvendige redskaber?
Det er derfor, vi fra Moderaternes side bakker op om regeringens linje, altså at vi i regi af folkeskolens forligskreds drøfter, hvor vi mangler viden, og hvordan vi bedst styrker både forebyggelsen og muligheden for at handle, når situationen kræver det.
Det handler bl.a. om tydelige regler for fysisk indgriben, som ikke skal erstatte det pædagogiske arbejde, men tværtimod understøtte det pædagogiske arbejde, når man har prøvet alt andet.
Vi risikerer derudover, som det også har været fremhævet, at skubbe beslutninger foran os, fordi vi venter på resultaterne af en undersøgelse.
Jeg kan forstå, at der er nogle ordførere fra de partier, der har fremsat det her beslutningsforslag, som ikke anerkender, at det kan være en risiko, altså at det ofte, når man sætter en undersøgelse i gang, er sådan, at man ikke samtidig parallelt sætter en masse initiativer i gang.
Vi ved jo, at det i hvert fald historisk er sket, at en undersøgelse er blevet brugt som en syltekrukke.
Så det kan i hvert fald være for en reel risiko.
Vi mener jo, at der allerede skal gøres noget ved det her erkendte problem.
Vi er meget åbne over for at blive klogere, og derfor er det også positivt, at ministeren har sat temaet på dagsordenen på næste møde i forligskredsen.
Her giver det mening at tage en samlet drøftelse af, hvor vi mangler viden, og hvad der så politisk kan tages handling på her og nu.
Vi kan ikke acceptere, at vold er en del af skolelivet.
Skolen skal være et trygt sted, og det kræver både blik for fællesskabets grænser og selvfølgelig også elevens behov.
Det er der, der skal findes et balancepunkt.
Så Moderaterne stemmer imod beslutningsforslaget.
Tak for ordet.